रजनीश का परिवार 143 साल से रख रहा ताजिया, कभी कर्बला नहीं गए लेकिन आस्था बरकरार
रजनीश का परिवार 143 साल से रख रहा ताजिया, कभी कर्बला नहीं गए लेकिन आस्था बरकरार
हुसैनियत के मरकज पर मिलते हैं, हर धर्म और मिल्लत के लोग।
ये एकता का केंद्र है सभी के वास्ते।।
ये पंक्ति लखनऊ के रजनीश धानुक के परिवार पर एकदम सटीक बैठती है। धानुक परिवार में पहली बार 1880 में ताजिया रखी गई थी। आज 5वीं पीढ़ी भी इस परंपरा को जारी रखे है। रजनीश बताते हैं, “घर में मोहर्रम के मौके पर अजादार और मातमदार दोनों आते हैं। हमारे दादा के दादा गयादीन धानुक ने 143 साल पहले बेटे की चाहत में पहली बार ताजिया रखी थी। वह पूरे लखनऊ में हिंदू बिरादरी के पहले ऐसे व्यक्ति थे, जिन्होंने ताजिया उठाई थी।”
वह बताते हैं, “1880 में गयादीन धानुक ने पहली बार घर पर ताजिया रखी। मन्नत पूरी हुई। बेटे किशनू खलीफा का जन्म हुआ। तब से लेकर आज तक हमारे यहां किशनू खलीफा नाम से ताजिया रखी जा रही है। किशनू खलीफा के पोते स्वर्गीय हरीशचंद्र धानुक के नेतृत्व में इसे आगे बढ़ाया गया।”
कैसे किसी हिंदू परिवार ने ताजिया रखने की शुरुआत की? हिंदू होते हुए भी आखिर क्यों वह मुहर्रम पर मातम मनाते हैं? इस रोचक कहानी को जानने के लिए हम पहुंचे धानुक परिवार के घर।
लखनऊ के बशीरतगंज में रजनीश धानुक कपड़े का कारोबार करते हैं। रजनीश कहते हैं, “मेरे तीन भाई पंकज, मनीष, आशीष और बहन नंदनी हैं। बहन भी मोहर्रम के मौके पर घर आ जाती है। पिता हरीशचंद्र धानुक का 5 मई, 2021 को निधन हुआ। वैसे तो लंबे समय से ताजिया रखी जा रही है ,लेकिन पिता ने इसकी बढ़ोतरी करके सभी हिंदू ताजियादार को अपने साथ जोड़ा। हिंदू ताजियादार सेवक संघ बनाया। सभी किशनू खलीफा इमामबाड़े में शामिल होते हैं।”
हिंदू होते हुए भी ताजिया रखने की परंपरा रजनीश कहते हैं, “सबकी अपनी मान्यता है। लोग अपनी मन्नत मांगते जो पूरी होती तो फिर आते हैं। जब से ताजिया रख रहे हैं। तब से आज तक कोई दिक्कत नहीं हुई। हिंदू-मुस्लिम दोनों अजादार शामिल होते हैं। हमारी जो गंगा-जमुनी तहजीब है, इसकी वजह से कभी लखनऊ में दंगे नहीं हुए। जो अच्छी शक्तियां होती हैं, वहां कभी गलत नहीं होता है।”
“हमारा शहर पढ़े-लिखों का शहर है। हम पूरे देश को बस यही संदेश देते हैं कि हमारी सभ्यता को देखकर दिल में गलतफहमी न पालें। दोनों समुदाय एक दूसरे के धर्म का सम्मान करेंगे, तो आपको भी अपने धर्म का सम्मान मिलेगा।”
उपमुख्यमंत्री और लखनऊ के नवाब भी हुए शामिल 
रजनीश के परिवार के मुताबिक, हमारे होश में उपमुख्यमंत्री दिनेश शर्मा, मंत्री मोहसिन रजा, लखनऊ के नवाब जाफर मीर अब्दुल्ला सहित कई सम्मानित लोग आ चुके हैं। इस परम्परा को हमने इसलिए आगे बढ़ाया कि सभी धर्मों के लोग एकत्रित हों। लखनऊ से देश में एकता का पैगाम जाए। जिसमें हमारे पिता स्वर्गीय हरीशचंद्र धानुक का बहुत योगदान है।
''टीवी डिबेट्स देश का महौल खराब कर रही हैं''
भाई पंकज धानुक बताते हैं, ''टीवी पर हिंदू मुस्लिम डिबेट्स का हम पर कभी प्रभाव नहीं पड़ा। इन सब चीजों से सिर्फ माहौल को खराब किया जा रहा है। ऐसा होना नहीं चाहिए। जबकि मैं जिस घर से हूं, ये इंसानियत पैगाम देता है। इमामबाड़ा किशनू खलीफा से बहुत सी चीजें निकलकर जा रही है। यहां से सही संदेश जाए जो रंजिशें हैं, इन्हें खत्म किया जाए। इस ताजिए से ये पैगाम देना है कि सभी लोग भाईचारे से रहें। इमाम हुसैन ने जो शहादत दी, उसे लोग समझें। हमारे इलाके में सभी भाईचारे से रहते हैं। कभी किसी ने कोई विरोध नहीं किया, बल्कि हमेशा साथ दिया है।''
देश की आजादी वाले साल में भी रखी ताजिया
पंकज धानुक ने बताया, दादा जी बताते थे कि 1947 में देश जब आजाद हुआ था, तब भी ताजिया रखी गई थी। इलाके के लोगों ने तब भी विरोध नहीं किया था। 1980 के आसपास शिया-सुन्नी के दंगे हुए, तब भी ताजिया रखी गई थी। यहां पर कभी कोई फर्क नहीं पड़ा। इसके बाद हाल कोरोना महामारी आई, तब भी नियम का पालन करते हुए ताजिया रखी गई थी। ऊपर वाले की मर्जी से कोरोना काल खत्म हो गया। कई बार बाधा आई, लेकिन इनका नाम लेते हुए काम को आगे बढ़ाया।
कर्बला जाने से रह गए
चेहल्लुम के मौके पर कर्बला में हिंदू, मुस्लिम, सिख, ईसाई सब मिलेंगे। करीब 5 करोड़ लोग एकत्रित होते हैं। उसमें अन्य धर्म के लोग भी होते हैं। हरीशचंद्र धानुक ने भी पासपोर्ट बनवाया और वीजा के लिए अप्लाई किया, लेकिन युद्ध के चलते नहीं जा पाए।
मौलवी बोले-धानुक परिवार ने पेश की गंगा-जमुनी तहजीब 
मौलवी मोहम्मद अबुल हुसैन (हिंदू-मुस्लिम एकता संघ प्रदेश अध्यक्ष) कहते है, 1997 से धानुक परिवार की ताजिया में आ रहे हैं। शियाओं के घर बड़ी अजादारी होती है। यहां मुसलमान कम मिलेंगे। इनकी धानुक बिरादरी के ज्यादा लोग मिलेंगे। सब बहुत दूर से आते हैं। शिया-सुन्नी की दूरी होने के बावजूद ये लोग अपने उसूलों पर कायम हैं।
अब कुछ पुरानी तस्वीरों से समझते हैं इनकी परंपरा को...
